Period: Old Babylonian
Genre: Royal Inscription
Transliteration:
<SURFACE>
{d}nanna
men an ki
muš₃ hi-li su₃
dumu-sag
{d}en-lil₂-la₂
lugal-a-ni-ir
nu-ur₂{d}adad
nita kala-ga
u₂-a uri₅{ki}ma
lugal larsa{ki}ma
nisag sar-re
e₂-kiš-nu-ŋal₂-la
sa en₃ tar
eš₃ e₂-babbar₂-ra
šul {d}utu
ša₃ ku₃-ga-ni-a
zid-de₃-eš bi₂-in-pa₃-da
gidri šum₂-ma
{d}nanna-ke₄
kur gu₂ gar-gar
{d}utu-ke₄
mu du₁₀ sa₄-a
{d}iškur-ra-ke₄
šul ni₂ tuku
u₃-ma-ni sa₂ di
u₄ ša₃ uri₅{ki}ma
bi₂-in-du₁₀-ga-a
nig₂-erim₂
i{d}utu
ib₂-ta-an-zi-ga
un sag₂ dug₄-ga-bi
ki-bi bi₂-in-gi₄-a
{d}nanna
lugal-a-ni-ir
ki-sur-ra-ka-ni
mu-na-an-šum₂-ma-a
u₄-bi-a
gir₄-mah
u₂ su₃-su₃ {d}suen-na-ka
ninda il₂-e
kilib₃ dingir-re-e-ne-er
du₈-mah
unu₂ gal-ba
mi₂ zid-de₃-eš dug₄-ga
kin-sig kin-nim-ma
gu₃ nun-bi di-dam
nam-til₃-la-ni-še₃
mu-na-du₃
šu-luh u₄ ul-li₂-a-ka-ni
ki-bi mu-na-gi₄
nu-ur₂{d}adad
sipa nig₂-gi-na-ra
nam-til₃ u₄ su₃-ra₂
bala nam-he₂
e₂-kiš-nu-ŋal₂-ta
hu-mu-na-ra-e₃-e

Cuneiform:
<SURFACE>
𒀭𒋀𒆠
𒃞𒀭𒆠
𒈹𒄭𒇷𒋤
𒌉𒊕
𒀭𒂗𒆤𒇲
𒈗𒀀𒉌𒅕
𒉡𒌫𒀭𒅎
𒍑𒅤𒂵
𒌑𒀀𒋀𒀊𒆠𒈠
𒈗𒌓𒀕𒆠𒈠
𒉠𒊬𒊑
𒂍𒆧𒉡𒅅𒆷
𒊓𒇷𒋻
𒀊𒂍𒌓𒌓𒊏
𒂄𒀭𒌓
𒊮𒆬𒂵𒉌𒀀
𒍣𒉈𒌍𒉈𒅔𒅆𒊒𒁕
𒉺𒋧𒈠
𒀭𒋀𒆠𒆤
𒆳𒄘𒃻𒃻
𒀭𒌓𒆤
𒈬𒄭𒄷𒈿𒀀
𒀭𒅎𒊏𒆤
𒂄𒉎𒌇
𒅇𒈠𒉌𒁲𒁲
𒌓𒊮𒋀𒀊𒆠𒈠
𒉈𒅔𒄭𒂵𒀀
𒃻𒉈𒊒
𒄿𒀭𒌓
𒌈𒋫𒀭𒍣𒂵
𒌧𒉺𒃶𒅗𒂵𒁉
𒆠𒁉𒉈𒅔𒄄𒀀
𒀭𒋀𒆠
𒈗𒀀𒉌𒅕
𒆠𒋩𒊏𒅗𒉌
𒈬𒈾𒀭𒋧𒈠𒀀
𒌓𒁉𒀀
𒌋𒀜𒈤
𒌑𒋤𒋤𒀭𒂗𒍪𒈾𒅗
𒃻𒅍𒂊
𒆸𒆸𒀭𒊑𒂊𒉈𒅕
𒂃𒈤
𒋼𒀕𒃲𒁀
𒊩𒍣𒉈𒌍𒅗𒂵
𒆥𒋝𒆥𒉏𒈠
𒅗𒉣𒁉𒁲𒁮
𒉆𒋾𒆷𒉌𒂠
𒈬𒈾𒆕
𒋗𒈛𒌓𒌌𒉌𒀀𒅗𒉌
𒆠𒁉𒈬𒈾𒄄
𒉡𒌫𒀭𒅎
𒉺𒇻𒃻𒄀𒈾𒊏
𒉆𒋾𒌓𒋤𒁺
𒁄𒉆𒃶
𒂍𒆧𒉡𒅅𒋫
𒄷𒈬𒈾𒊏𒌓𒁺𒂊